ভাই আসুন ভেদাভেদ ভুলে একসঙ্গে কাজ করি: শামীম হককে এ কে আজাদ
ফরিদপুর ৩ (সদর) আসনের নবনির্বাচিত সংসদ সদস্য এ কে আজাদ তার প্রধান প্রতিদ্বন্দ্বী আওয়ামী লীগ মনোনীত প্রার্থী শামীম হককে 'ভেদাভেদ ভুলে একসঙ্গে কাজ করা'র আহ্বান জানিয়েছেন।
আজ মঙ্গলবার দুপুর ১টার দিকে ফরিদপুরে এ কে আজাদের নিজ বাড়িতে সংবাদ সম্মেলনে এ আহ্বান জানান তিনি।
এ কে আজাদ বলেন, 'শামীম হক জেলা আওয়ামী লীগের সভাপতি ও আমার ভাই। আমি এখনো তাকে অনুরোধ করছি, সব ভেদাভেদ ভুলে আসুন আমরা একসঙ্গে ফরিদপুরের উন্নয়নে কাজ করি। এটাই গণতন্ত্রের সৌন্দর্য্য। ভোটে হেরে কাউকে দোষারোপ না করে আসুন আমরা একসঙ্গে কাজ করি।'
তিনি বলেন, 'প্রচারণা শুরুর পর থেকে ধারাবাহিকভাবে ঈগলের অনেক নেতাকর্মী ও সমর্থকদের ওপর হামলা, নির্যাতন চালানো হয়েছে। নির্বাচনের আগের দিন আমার প্রধান নির্বাচনী এজেন্ট প্রবীণ রাজনীতিবিদ ও জেলা পরিষেদের সাবেক চেয়ারম্যান বীর মুক্তিযোদ্ধা শামসুল হক ভোলা মাস্টারের ওপর নির্মম হামলা চালানো হয়।'
তিনি আরও বলেন, 'শুরু থেকেই হামলা, মিথ্যা মামলা, ভয়ভীতি উপেক্ষা করে মানুষ আমাকে সাহস ও সমর্থন দিয়ে গেছেন। ব্যালটের মাধ্যমে মানুষ হামলা, মামলা, বাধা, বিপত্তির জবাব দিয়েছেন।'
সবাইকে নিয়ে বিজয়ের আনন্দ উদযাপনের আহ্বান জানিয়ে তিনি বলেন, 'বিপুল জয়ের পরপরই আমার নেতাকর্মীদের বলেছি, কারো প্রতি কোনো ধরনের প্রতিহিংসা নয়। নির্বাচনের আগেও বারবার বলেছিলাম, ফরিদপুর যেন সন্ত্রাসের রাজত্ব না হয়, চাঁদাবাজ মুক্ত হয়। সেই অঙ্গীকার থেকেই বলছি, ফরিদপুরকে একটি মডেল জেলা হিসেবে প্রতিষ্ঠিত করতে কাজ করে যাবো।'
এ কে আজাদ বলেন, 'সারা বাংলাদেশের মতো ফরিদপুরেও সুষ্ঠু ও নিরপেক্ষ ভোট হয়েছে। স্থানীয় প্রশাসন ও প্রধানমন্ত্রী এমন নির্বাচন উপহার দেওয়ায় তাদের ধন্যবাদ জানাচ্ছি। ফরিদপুরে ৫২ শতাংশ ভোটার ভোট দিয়েছেন। বাধা, হামলা উপেক্ষা করে তারা কেন্দ্র গিয়েছেন।'

ফরিদপুর ৩ (সদর) আসনের নবনির্বাচিত সংসদ সদস্য এ কে আজাদ তার প্রধান প্রতিদ্বন্দ্বী আওয়ামী লীগ মনোনীত প্রার্থী শামীম হককে 'ভেদাভেদ ভুলে একসঙ্গে কাজ করা'র আহ্বান জানিয়েছেন।